KOMISSION ASETUS (EY) N:o 621/96,
annettu 9 päivänä huhtikuuta 1996,
raakatupakka-alan tuottajaryhmittymille myönnettävästä erityistuesta annetun asetuksen (ETY) N:o 84/93 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon raakatupakka-alan yhteisestä markkinajärjestelystä 30 päivänä kesäkuuta 1992 annetun neuvoston asetuksen (ETY) N:o 2075/92 (1), sellaisena kuin se on viimeksi muutettuna asetuksella (EY) N:o 415/96 (2), ja erityisesti sen 12 artiklan 3 kohdan,
sekä katsoo, että
tietyillä jäsenvaltioilla on vaikeuksia raakatupakka-alan tuottajaryhmille myönnettävästä erityistuesta annetun komission asetuksen (ETY) N:o 84/93 (3), sellaisena kuin se on viimeksi muutettuna asetuksella (EY) N:o 2637/95 (4), säännösten täytäntöönpanossa ja erityisesti ryhmittymiin kuuluvien tuottajien suojelemisessa jäsenyydestä luovuttaessa sekä erityistuen ennakkojen maksun mahdollistamisessa myös niille ryhmittymille, jotka eivät pysty maksamaan vakuuksia; tämän vuoksi on syytä vahvistaa tietyt tuottajaryhmittymien vähimmäisedellytysten noudattamista koskevat määräpäivät ja kelpuuttaa vakuuksien maksamisesta aiheutuneet kulut ennakkojen maksuun,
on tarpeen säätää, että tuottajaryhmittymien vähimmäisedellytysten noudattamisen määräpäivää voidaan soveltaa vuoden 1995 sadon ja sitä seuraavien satojen osalta,
johdonmukaisuuden säilyttämiseksi komission asetuksen (EY) N:o 1066/95 (5), sellaisena kuin se on viimeksi muutettuna asetuksella (EY) N:o 259/96 (6), kanssa on syytä muuttaa asetuksen (ETY) N:o 84/93 2 artiklan 1 kohdan f alakohta,
asetuksen (ETY) N:o 84/93 1 artiklan 4 kohdassa säädetään, että raakatupakantuottaja ei voi kuulua useampiin ryhmittymiin, mikä jäsenvaltioiden olisi säännöllisten tarkistusten yhteydessä varmistettava,
erityistuen tarkoituksena on erityisesti vaikuttaa toimitetun laadun parantamiseen, ja tämän vuoksi on aiheellista lisätä tuottajille laadun perusteella maksettavan lisäkorvauksen maksuun varatun erityistuen prosenttimäärää, ja
tässä asetuksessa säädetyt toimenpiteet ovat tupakan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 84/93 seuraavasti:
1. Korvataan 2 artiklan 1 kohdan f alakohta seuraavasti:
"f) sillä on oltava jokaisen toimialaansa kuuluvan lajikeryhmän osalta
- joko vähintään 120 jäsentä, joiden kiintiötodistukset kattavat yhteensä 200 tonnin vähimmäismäärän,
- tai kiintiötodistuksia vähintään 2 500 tonnin määrälle sekä vähintään 50 jäsentä.
Tuotantoalueilla, jotka ovat erotettuina ja erillään muista saman lajikeryhmän tuotantoalueista, ryhmittymä voidaan kuitenkin hyväksyä silloin, kun sillä on jäseninään vähintään kaksi kolmannesta tuottajista sekä kyseisiin kiintiötodistuksiin merkityistä tuotantomääristä.
Jäsenvaltioiden on määritettävä toisessa alakohdassa tarkoitettuja edellytyksiä vastaavat alueet taloudelliset ja infrastruktuuriin liittyvät arviointiperusteet huomioonottaen. Ne voivat säätää tuottajien lukumäärää ja kyseistä tuotantoa koskevista täydentävistä vähimmäisedellytyksistä;".
2. Asetuksen 5 artiklaan
a) lisätään 1 kohtaan seuraavasti:
"Jäsenvaltion vastuulla on myös varmistaa erityisesti 1 artiklan 4 kohdan noudattaminen.";
b) lisätään 3 ja 4 kohdat seuraavasti:
"3. Hyväksymisedellytykset 15 päivänä marraskuuta täyttävälle ryhmittymälle voidaan myöntää seuraavan vuoden satoa koskeva erityistuki.
4. Ryhmittymä, joka ei täytä hyväksymisedellytyksiä 15 päivänä marraskuuta, voi komission asetuksen (EY) N:o 1066/95 (*) 11 artiklan 3 kohdan mukaisesti myönnettyjen lisämäärien seurauksena esittää ennen viljelysopimusten tekemiselle asetettua määräpäivää 3 artiklassa säädetyn hyväksymistä koskevan hakemuksen, jotta sille voidaan myöntää saman vuoden sadon osalta erityistukea.
(*) EYVL N:o L 108, 13.5.1995, s. 5".
3. Asetuksen 7 artiklaan
a) lisätään 1 kohtaan luetelmakohta seuraavasti:
"- jäljempänä 8 a artiklan mukaisesti muodostetuista vakuuksista aiheutuneiden kulujen korvaamiseen.";
b) korvataan 2 kohta seuraavasti:
"2. Edellä 1 kohdan ensimmäisessä luetelmakohdassa tarkoitettujen kustannusten on vastattava vähintään 90:tä prosenttia erityistuen kokonaismäärästä. Ryhmittymä ei voi tehdä erityistuesta mitään vähennyksiä minkäänlaista tarkoitusta varten."
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
1 artiklaa sovelletaan vuoden 1996 sadosta alkaen, lukuunottamatta tässä asetuksessa asetukseen (ETY) N:o 84/93 lisättyä 5 artiklan 3 kohtaa, jota sovelletaan vuoden 1995 sadosta alkaen.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 9 päivänä huhtikuuta 1996.